Ilmoitus tiettyjen Venäjältä peräisin olevien suuntaisrakeisten sähköteknisten levyvalmisteiden tuontiin sovellettavien polkumyyntitoimenpiteiden osittaisen välivaiheen tarkastelun vireillepanosta



Virallinen lehti nro C 242 , 08/10/2002 s. 0016 - 0017



Ilmoitus tiettyjen Venäjältä peräisin olevien suuntaisrakeisten sähköteknisten levyvalmisteiden tuontiin sovellettavien polkumyyntitoimenpiteiden osittaisen välivaiheen tarkastelun vireillepanosta (2002/C 242/05) Komissio vastaanotti komission päätöksen N:o 2277/96/EHTY(1), jäljempänä "peruspäätös", sellaisena kuin se on viimeksi muutettuna päätöksellä N:o 435/2001/EHTY(2), 11 artiklan 3 kohdan nojalla osittaista välivaiheen tarkastelua koskevan pyynnön, joka neuvoston asetuksen (EY) N:o 963/2002(3) 1 artiklan 3 kohdan mukaisesti käsitellään neuvoston asetuksen (EY) N:o 384/96(4), jäljempänä "perusasetus", sellaisena kuin se on viimeksi muutettuna neuvoston asetuksella (EY) N:o 2238/2000(5), 11 artiklan 3 kohdan mukaisesti. 1. Tarkastelupyyntö Pyynnön esitti venäläinen vientiyritys Novolipetsk Iron and Steel Corp. (NLMK), jäljempänä "pyynnön esittäjä". Pyyntö rajoittuu polkumyynnin tarkasteluun pyynnön esittäjän osalta. 2. Tuote Tarkasteltavana oleva tuote on tällä hetkellä CN-koodeihin 7225 11 00 ja 7226 11 10 kuuluvat Venäjältä peräisin olevat piiseosteisesta sähköteknisestä teräksestä valmistetut suuntaisrakeiset kylmävalssatut levy- ja nauhavalmisteet, joiden leveys on suurempi kuin 500 millimetriä. Nämä CN-koodit ovat ainoastaan ohjeellisia. 3. Voimassa olevat toimenpiteet Voimassa oleva toimenpide on tiettyjen Venäjältä peräisin olevien suuntaisrakeisten sähköteknisten levyvalmisteiden tuonnissa komission päätöksellä N:o 303/96/EHTY(6) käyttöön otettu lopullinen polkumyyntitulli. Kyseisellä komission päätöksellä hyväksyttiin tuontiin liittyviä sitoumuksia. Lisäksi vuonna 2001 on pantu vireille toimenpiteiden voimassaolon päättymistä koskeva tarkastelu ja välivaiheen tarkastelu(7), jotka ovat edelleen kesken. 4. Tarkastelun perusteet Pyynnön esittäjä antaa riittävän näytön siitä, että toimenpiteen soveltamisen jatkaminen sen nykytasolla ei enää ole tarpeen polkumyynnin poistamiseksi. Toisin kuin alkuperäisessä tutkimuksessa, pyynnön esittäjä on toimittanut alustavan näytön siitä, että se täyttää markkinatalousasemaa koskevat edellytykset. Lisäksi se on toimittanut polkumyyntiä koskevan perustellun laskelman, joka perustuu normaaliarvon ja sen omien vientitapahtumien perusteella määritetyn vientihinnan vertailuun. Normaaliarvon ja vientihinnan asianmukaisen vertailun perusteella polkumyyntimarginaali näyttää olevan huomattavasti koko maata koskevan toimenpiteen tämänhetkistä tasoa alhaisempi. 5. Menettely polkumyynnin määrittämiseksi Kuultuaan neuvoa-antavaa komiteaa komissio on päättänyt, että on olemassa riittävä näyttö osittaisen välivaiheen tarkastelun vireille panemiseksi, mistä syystä se panee vireille tarkastelun perusasetuksen 11 artiklan 3 kohdan mukaisesti. Tutkimuksessa selvitetään, olisiko voimassa olevien toimenpiteiden soveltamista jatkettava vai olisiko ne kumottava tai niitä muutettava pyynnön esittäjän osalta. a) Kyselylomakkeet Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen pyynnön esittäjälle ja asianomaisen viejämaan viranomaisille. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdassa annetussa määräajassa. b) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään näkökantansa ja toimittamaan myös muita tietoja kuin vastaukset kyselyyn sekä asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdan i alakohdassa annetussa määräajassa. Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Pyyntö on esitettävä tämän ilmoituksen 6 kohdan a alakohdan ii alakohdassa annetussa määräajassa. c) Markkinatalousmaan valinta Jos tarvitaan vertailumaata koskevia tietoja, komissio aikoo käyttää soveltuvana markkinatalousmaana Brasiliaa normaaliarvon määrittämiseksi Venäjän osalta. Asianomaisia osapuolia pyydetään esittämään näkemyksensä tämän valinnan sopivuudesta tämän ilmoituksen 6 kohdan b alakohdassa annetussa erityisessä määräajassa. d) Markkinatalousasema Normaaliarvo määritetään perusasetuksen 2 artiklan 7 kohdan b alakohdan mukaisesti, jos pyynnön esittäjä väittää toimivansa markkinatalousolosuhteissa eli täyttävänsä perusasetuksen 2 artiklan 7 kohdan c alakohdassa asetetut vaatimukset ja esittää siitä riittävän näytön. Komissio lähettää pyynnön esittäjälle ja Venäjän viranomaisille asiaa koskevan lomakkeen. Jos pyynnön esittäjä aikoo esittää asiaa koskevan perustellun pyynnön, sen on tehtävä se tämän ilmoituksen 6 kohdan c alakohdassa annetussa erityisessä määräajassa. 6. Määräajat a) Yleiset määräajat i) Osapuolten ilmoittautuminen, kyselylomakkeiden palauttaminen ja muiden tietojen toimittaminen Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset 5 kohdan a alakohdassa mainittuun kyselyyn ja mahdolliset muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. ii) Kuulemiset Asianomaiset osapuolet voivat myös pyytää tulla komission kuulemiksi samassa 40 päivän määräajassa. b) Erityinen määräaika markkinatalousmaan valitsemiseksi Tutkimuksen osapuolet voivat esittää huomautuksia siitä, onko Brasilia, jota tämän ilmoituksen 5 kohdan c alakohdassa ehdotetaan vertailumaaksi, sopiva valinta tähän tarkoitukseen. Huomautukset on toimitettava komissiolle 10 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. c) Erityinen määräaika markkinatalousasemaa koskevan pyynnön jättämiseksi Tämän ilmoituksen 5 kohdan d alakohdassa tarkoitetut asianmukaisesti perustellut markkinatalousasemaa koskevat pyynnöt on toimitettava komissiolle 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. 7. Kirjalliset huomautukset, kyselylomakkeiden vastaukset ja kirjeenvaihto Asianomaisten osapuolten on esitettävä kaikki näkökantansa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite sekä puhelin-, faksi- ja/tai teleksinumero. Komission osoite: European Commission Directorate-General for Trade Directorate B J-79 5/16 B - 1049 Bruxelles/Brussels Faksi (32-2) 295 65 05 Teleksi COMEU B 21877. 8. Yhteistyöstä kieltäytyminen Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai merkittävällä tavalla vaikeuttaa tutkimusta, päätelmät, riippumatta siitä, ovatko ne myönteisiä vai kielteisiä, voidaan perusasetuksen 18 artiklan mukaisesti tehdä käytettävissä olevien tietojen perusteella. Jos asianomaisen osapuolen todetaan toimittaneen väärän tai harhaanjohtavan tiedon, tätä tietoa ei oteta huomioon, ja sen sijasta voidaan käyttää käytettävissä olevia tietoja. (1) EYVL L 308, 29.11.1996, s. 11. (2) EYVL L 63, 3.3.2001, s. 14. (3) EYVL L 149, 7.6.2002, s. 3. (4) EYVL L 56, 6.3.1996, s. 1. (5) EYVL L 257, 11.10.2000, s. 2. (6) EYVL L 42, 20.2.1996, s. 7. (7) Asianomainen vireillepanoa koskeva ilmoitus on julkaistu EYVL:ssä C 53, 20.2.2001, s. 13.